**Õpilaspileti väljastamine**

1. Õpilaspilet on Tõstamaa Keskkooli õpilase isikut ja õppimist tõendav õpilase foto ja turvaelemendiga dokument, mille annab õpilasele välja kool pärast tema arvamist kooli õpilaste nimekirja direktori käskkirja alusel.

2. Õpilaspileti täidab ja esitab direktorile kinnitamiseks klassijuhataja. Õpilaspileti väljaandmise eest vastutab kooli direktor.

3. Õpilaspilet antakse välja kooli õpilastele sõltuvalt kooliastmest:  
1) 1. klassi õpilasele 6. klassi lõpetamiseni, õpilaspileti värvus on kollane;  
2) 7. klassi õpilasele 9. klassi lõpetamiseni, õpilaspileti värvus on roheline;  
3) 10. klassi õpilasele 12. klassi lõpetamiseni, õpilaspileti värvus on sinine.

4. Õpilaspiletile kantakse järgmised andmed:  
1) kooli nimi;  
2) õpilaspileti number;  
3) õpilase ees- ja perekonnanimi;  
4) õpilase isikukood või sünniaeg;  
5) õpilase elukoht;  
6) õpilaspileti väljaandmise aeg ja selle aluseks oleva direktori käskkirja kuupäev ja number;  
7) õppeaasta;  
8) klass.

5. Õpilaspileti väljaandmise ja selle kehtivusaja pikendamise kinnitab kooli direktor allkirja ja kooli pitseriga.

6. Klassijuhataja nummerdab kõik väljaantud õpilaspiletid. Õpilaspileti numbriks on "Õpilasraamatus" õpilasele eraldatud lehekülje number koos vastava õpilasraamatu köite numbriga (näiteks III-185).

7. Õpilaspileti kehtivust pikendatakse õppeaasta algul. Õpilaspiletile kirjutatakse õppeaasta ja klassi number. Pikendamata õpilaspilet on kehtetu.

8. Õpilaspileti kaotamisel esitab õpilane kooli direktorile kirjaliku avalduse õpilaspileti duplikaadi saamiseks ning maksab koolile 1 euro.

9. Õpilaspileti duplikaadi väljastamine vormistatakse kooli direktori käskkirjaga, mille väljaandmise aeg ja number märgitakse uuele õpilaspiletile koos märkega "korduv".

10. Koolist lahkumise või väljaheitmise korral tagastab õpilane koolile õpilaspileti. Tagastatud õpilaspilet hävitatakse.